Hedwiga Courthsová-Mahlerová

**Hedwiga Courthsová-Mahlerová**, rodená Ernestine Friederike Elisabeth Mahler (* 18. február 1867, Nebra, Nemecká ríša - † 26. november 1950, Rottach-Egern, Nemecko)) bola populárna nemecká spisovateľka ženských románov a tvorkyňa gastronomických receptov nemeckej kuchyne.

## Životopis
Narodila sa ako nemanželské dieťa nemeckej armádnej markytánky a lodníka na rieke Saale. Život začala ako chovanica detského domova a žiačka nie veľmi kvalitnej školy, pretože jej náhradný otec ju odmietol. Zamestnala sa ako pomocnica v domácnosti, spoločníčka starej dámy, neskôr predavačka, popritom súkromne študovala a dopĺňala si vedomosti. V sedemnástich rokoch napísala svoju prvotinu - novelu *Kde kvitne vres*(*Wo die Heide blüht*). Poslala ju do novín, kde ju publikovali. Za druhú poviedku obdržala svoj prvý honorár desať mariek. Odvtedy Hedwiga písala neprerušene až do druhej svetovej vojny.

V roku 1889 sa vydala za textilného výtvarníka Fritza Courthsa. Napätý rodinný rozpočet dopĺňala vtedy obvyklým spôsobom, ktorým bolo varenie „pre pánov ku stolu“ - mladých mužov, ktorí si nemohli dovoliť jesť v reštaurácii. Jej vynikajúca domáca kuchyňa sa stala známou, stravníci ju chválili. Porodila dve dcéry, z ktorých sa jedna, Frieda Birknerová, stala i nadanou spisovateľkou.

Po presťahovaní do Chemnitzu znovu začala písať, zo začiatku tajne. Prvý román jej vyšiel na pokračovanie v miestnych novinách pod názvom *Svetlo a tiene*. V roku 1904 sa rodina presťahovala do Köpenicku pri Berlíne a neskôr do Karlshorstu. Hedwiga písala v tomto období dobre platené úspešné zábavné romány pre ženy. Mohli si dovoliť s manželom cestovať po Baltickom mori, do Ríma, Kodane a Švajčiarska a presťahovať sa na lepšiu adresu do Berlína blízko Kurfürstendammu. Hedwiga Courths-Mahlerová sa stala pojmom ako verejná populárna osobnosť, do jej salónov v každom mieste bydliska chodili známe osobnosti kultúry a miestnej politiky. V nemalej miere sa o to pričinilo i jej kuchárske umenie. Jej tvorba sa stala pojmom, získala vtedy známe oslovenie „HCM“. Je to skratka jej mena, ktorú v článku ďalej použijeme.

## Politické aktivity
Po nástupe nacizmu sa v roku 1935 stala členkou *Ríšskej kultúrnej komory*, ktorá mala podľa nového modelu nemeckej kultúry *„Blubo“* (Blut und Boden) presadzovať ideály národného socializmu v umení. Hedwiga sa dokonca stala členkou SS, zrejme vo funkcii čestného člena. Od tejto chvíle sa však stiahla a nie je známa jej činnosť v SS - štruktúrach. Odsťahovala sa z Berlína do Bavorska na statok v Tegernsee. Prestala publikovať nové romány aj reedície. Po vojne prestala celkom písať. Skonala v Tegernsee ako milionárka, ktorej vyšlo tri milióny výtlačkov kníh.  

## Dielo
Napísala celkom 208 románov a noviel v štýle ľahkej ženskej romantickej literatúry v kontexte tradičných konzervatívnych nemeckých malomeštiackych hodnôt. Väčšina jej diel dodržiava jednotné dejové klišé. Zo začiatku chudobné a či inak osudom prenasledované ženské súdobé hrdinky sa postupne vďaka citovým väzbám na mužov stávajú členkami vyšších spoločenských sfér. No nielen prostredníctvom mužov, hrdinky sú obvykle počestné a eticky na výške, preto bývajú odmenené lepšou karmou s nevyhnutným šťastným koncom (happy-endom). Tento model príbehu priniesol práve HCM neobvyklú obľúbenosť nielen v Nemecku. Jej diela boli prekladané aj do cudzích jazykov. 

## Vplyv diela
Možno povedať, že jej klišé sa stalo vzorom pre celý literárny žáner a pretrváva v tomto type literatúry dodnes.

### Niektoré romány
* *Divoška Uršula* (*Die wilde Ursula*; román, 1912)
* *Žobrácka princezná* (*Die Bettelprinzeß*; román, 1914)
* *Griseldis* (román, 1916)
* *Chcem* (*Ich will*; román, 1916)
* *Moja Katka* (*Meine Käthe*; román, 1917)
** Nemilovaná* (*Eine ungeliebte Frau*; román, 1918)
* *Krásna neznáma* (*Die schöne Unbekannte*; román, 1918)
* *Červené ruže* (*Rote Rosen*; román, 1919)
* *Sobášny list*, Der Scheingemahl (román, 1919)
* *Schlichte Geschichten fürs traute Heim* (1922 bei Paul Steegemann, Ill. George Grosz)
* *Čo boh spojil* (*Was Gott zusammenfügt*; román, rok neznámy)
* *Útek z manželstva* (*Die Flucht vor der Ehe*; román, 1934)
* *Keď želania môžu zabíjať* (*Wenn Wünsche töten könnten*; román, rok neznámy)
* *Adoptívna dcéra* (*Die Adoptivtochter*)
* *Pomoc pre Monu* (*Hilfe für Mona*)
* *Po tmavých tieňoch šťastie* (*Nach dunklen Schatten das Glück*)

### Sfilmované romány
Tieto príbehy boli v sedemdesiatych rokoch 20. storočia sfilmované a úspešne uvedené formou seriálu v juhonemeckej televízii: 
* *Žobrácka princezná* (*Die Bettelprinzeß*)
* *Griseldis*
* *Vojnová nevesta* (*Die Kriegsbraut*)
* *Sobášny list* (*Der Scheingemahl*)
* *Nemilovaná žena* (*Eine ungeliebte Frau*)
* *Láskou zatratení* (*Durch Liebe erlöst*)

## Referencie


## Iné projekty

## Externé odkazy
* Životopis HCM

## Zdroj
* 

Kategória:Nemeckí spisovatelia
Kategória:Nemeckí spisovatelia románov
Kategória:Ženy v svetovej literatúre
Kategória:Osobnosti na nemeckých poštových známkach